Just sai üles uus Komori trükimasin Lithrone S44. „Soetasime uue masina, sest 20 aastat vana trükimasin ei olnud enam piisavalt stabiilne ja kvaliteetne, et klientide soove täita ning nende ootusi ületada,” kommenteerib A&R Cartoni juhatuse esimees Margus Üürike. Uus masin on kiirem ja seda just nn töö sissevõtu osas. Üürike selgitas, et kui varem kulus ühe töö seadistamiseks pisut alla tunni, siis uue masina saab tööle juba 10–15 minutiga. Ka on jõudlus pisut suurem – vana Komori trükib 12 000 poognat tunnis, uus 15 000. „Need tööd, milleks varem kulus kaks tundi, saame nüüd pisut vähem kui tunniga tehtud,” selgitab Üürike, kuidas uus masin kolmekordistab ettevõtte trükivõimsuse.
Masin teeb ranget kontrolli
Lisaks hoiab uus trükimasin värvid automaatselt etteantud piirides ja kontrollib poognaid vigade osas. „Kui ladina tähestikus on kerge märgata i-l puuduvat täppi, siis näiteks tuhandetes hieroglüüfides vigu märgata on kordades raskem,” viitab ta sellele, et ettevõtte pakendid jõuavad igasse maailma nurka ja kvaliteetselt on vaja trükkida tekste kõikides keeltes. „See on suurepärane süsteem,” on Üürike rahul kvaliteedi kasvuga.
Automaatne kontrollsüsteem aitab vähendada ka praaki. Nimelt on trükimasinal kõrglahutusvõimega kaamerad, mis skaneerivad sisse iga trükitud poogna ja arvuti tuvastab vead. „Nii saame jooksvalt ülevaate töö kvaliteedist, mis omakorda aitab vähendada ka jäätmeid,” toob Üürike välja, et tehnoloogiline kadu uue seadmega on väiksem, sest kontrollsüsteemidega saab avastada väiksemagi erisuse originaaliga.
Uus Komori trükimasin lubab kasutada hübriidtehnoloogiat, saab trükkida tavavärvide ning kõrgemat läiget ja reljeefset tulemust andvate H-UV-värvidega, mis kasutavad kuivamisel oluliselt vähem elektrit ja mis ei tooda nii palju osooni. Vabanetakse ka tehnoloogilise piirituse kasutamisest. „Säästame nii keskkonda, aga kasvatame samal ajal tootlikkust,” on Üürike rahul.
Uus trükimasin maksis pisut üle kolme miljoni euro. Edasi on plaan suurendada ka stantsimis- ja liimimisvõimsust, et trükiga sammu pidada. Kuid selleks peab lõplikult valmima tehase uus juurdeehitus. Kokku küündivad investeeringud peaaegu kuue miljoni euroni.
„Investeeringud on vajalikud, et tagada stabiilne tootmine,” kinnitab Üürike. Selleks andsid tema sõnul tõuke ka turu trendid Põhjamaades, kus loodetakse oma turuosa nüüd kasvatada.
Ümberkorraldused teistes kontserni tehastes tähendavad, et rohkem tööd liigub Tabasallu. Ettevõte otsib praegu inimesi juurde, tööd on nii lihtsamatel positsioonidel kui ka ka kogenud stantsijatele ja trükkalitele.
Uus tootmispind tõstab töötajate olmetingimuste kvaliteeti. Tulevad nii uued puhke- kui ka pesuruumid. Üürike toob välja, et tulevikus on pea võimatu, et keegi ümberrõivastamata ja pesemata kätega tootmisse läheks, sest puhtus on toiduainetööstuses oluline ja see laieneb ka pakendite tootmisse. „Sa ju ei taha, et kui avad kartongist jäätisekarbi, vaataks sulle kellegi juuksekarv vastu,” küsib ta. See seab ka karmimad nõuded ettevõtte töötajatele, kes peavad läbima muuhulgas tavakontori inimesest pisut põhjalikuma töise tervisekontrolli.
Öko versus läikiv
Üha rohkem pakendeid toodetakse taaskasutatud materjalidest. „Meie toodangust on pool taaskasutatud kartong,” toob Üürike välja.